ഞെരിപ്പ് ടാ... അവസാന പന്തില് സിക്സറടിച്ച് സെഞ്ച്വറി പൂര്ത്തിയാക്കി ഗെയ്ക്വാദ് ചെന്നൈക്ക് കൂറ്റന് സ്കോര് അബൂദബി: അവിസ്മരണീയ സെഞ്ച്വറിയുമായി അബൂദബി മൈതാനം തേന്റതാക്കി മാറ്റിയ ഋഥുരാജ് ഗെയ്ക്വാദിന്റെ മിടുക്കില് കൂറ്റന് സ്കോറുയര്ത്തി ചെന്നൈ സൂപ്പര് കിങ്സ്. അവസാന പന്തില് സെഞ്ച്വറിയിലേക്കെത്താന് അഞ്ചുറണ്സ് വേണമെന്നിരിക്കേ രാജസ്ഥാന്റെ പ്രീമിയം പേസര് മുസ്തഫിസുര് റഹ്മാനെ ഗാലറിയിലേക്ക് സിക്സറിന് പറത്തിയാണ് ഗെയ്ക്വാദ് തന്റെ കന്നി സെഞ്ച്വറിയുടെ മധുരം നുണഞ്ഞത്.പതിയെത്തുടങ്ങി പെയ്തിറങ്ങിയ ഗെയ്ക്വാദിന്റെ തീപ്പൊരി ബാറ്റിങ്ങിന്റെ മികവില് നാലുവിക്കറ്റിന് 189 റണ്സാണ് ചെന്നൈ കുറിച്ചത്. 43 പന്തില് നിന്നും അര്ധ സെഞ്ച്വറി നേടിയ ഗെയ്ക്വാദ് പിന്നീട് ഗിയര് മാറ്റുകയായിരുന്നു. ഒന്പത് ബൗണ്ടറികളും അഞ്ചുസിക്സറുകളുമാണ് താരത്തിന്റെ ബാറ്റില് നിന്നും പെയ്തിറങ്ങിയത്. സെഞ്ച്വറിയോടെ 508 റണ്സുമായി ടൂര്ണെമന്റ് ടോപ്സ്കോറര്ക്കുള്ള ഓറഞ്ച് തൊപ്പിയും ഗെയ്ക്വാദ് നേടിയെടുത്തു.ഫാഫ് ഡുെപ്ലസിസ് 25, മുഈന് അലി 21, രവീന്ദ്ര ജദേജ 32 എന്നിവരും തങ്ങളുടെ സംഭാവനകള് നല്കി. സുരേഷ് റെയ്ന മൂന്നുറണ്സുമായി ഒരിക്കല് കൂടി പരാജയമായപ്പോള് അമ്ബാട്ടി റായുഡു രണ്ടുറണ്സുമായി മടങ്ങി. രാജസ്ഥാനായി രാഹുല് തേവാത്തിയ 39 റണ്സ് വഴങ്ങി മൂന്ന് വിക്കറ്റെടുത്തു.